作者：应法孙
词牌/韵律：贺新郎

paragraphs: 宿雾楼台湿。
晓清初、花明柳润，燕飞莺集。
旧约重来歌舞地，留得艳香娇色。
又梦草、东风吹碧。
午困腾腾春欲醉，对文楸、玉子无心拾。
看蝶舞，傍花立。
酒痕未醒愁先入。
记年时、翠楼寒浅，宝笙慵吸。
想驻马河桥分别，恨轻竹风帆烟笠。
早尘暗、华堂帘隙。
倚尽黄昏人独自，望江南回雁归云急。
凭付与，锦笺墨。